দৃশ্যটি এমন—বাড়ির গ্যারেজ থেকে গাড়ি নিয়ে বের হচ্ছেন ভাবনা। সঙ্গে চালক। গামছায় মুখ ঢেকে হাতে একটি প্যাকেট নিয়ে সদর দরজার পাশে হাঁটাহাঁটি করছেন চঞ্চল চৌধুরী। গাড়িটি ধীরে ধীরে রাস্তায় নেমে আসার সময়ই চঞ্চল প্যাকেটটি রাখলেন গাড়ির সামনের অংশে। তারপর? এমনভাবে গাড়ির ওপর কেউ কোনো প্যাকেট রাখলে যা হয়, যথারীতি ভয়ংকর কিছু ঘটার চিন্তায় পেয়ে বসল। বোমা–আতঙ্কে গাড়ির ভেতর থেকে রীতিমতো পড়িমরি করে বেরিয়ে এলেন চালক। পেছনের আসন থেকে ভাবনাও দ্রুত বেরিয়ে এলেন। কিংকর্তব্যবিমূঢ় অবস্থায় কেটে গেল মিনিট খানেক। পেছন থেকে লাঠি এনে নেড়েচেড়ে ভাবনা যখন প্যাকেট হাতে নিয়ে খুললেন, তখনই রহস্যের অবসান ঘটল। বোমা নয়, প্যাকেট ভরা বেলি ফুল!